《石鱼行赠灵壁张氏》
宋代·饶节

磬石山中石无主，百里厚坤不承土。土人出石如出金，阙地及泉隧而取。

重重彻之如彻席，凡材顽狠邱山积。中藏一板金王精，定是陶镕鬼神力。

黄钟之律生于黍，近代纵横不如古。天生此材岂苟然，伐而用之百兽舞。

师襄入海工不精，且制嘉鱼大小鸣。大为王鲔施僧饭，小为鲂鳏依石屏。

君家二尾傥遗我，要唤儿曹坐睡醒。

作者简介：饶节（1065～1129），宋代诗僧。字德操，一字次守，自号倚松道人、倚松老人，出家后法名如壁。江西临川人，江西诗派重要诗人。就学于吕希哲，与谢逸、汪革、谢薖并称为“江西诗派临川四才子”。其诗淳真朴实，华而不绮，陆游称其为当时诗僧第一。